ভাষণ শেষ করেই জল্লাদ ইয়াহিয়া পাকিজান্তাকে দেশব্যাপী গণহত্যার চরম নির্দেশ দিয়ে করাচীগামী প্লেনে চড়েন। অন্যদিকে সেই রাতেই বঙ্গবন্ধুর বাড়ির সকল সংযোগ বিচ্ছিন্ন করে তাঁর বাড়ির দিকে ট্যাঙ্ক-সাঁজোয়া বহর রওয়ানা হয়। মধ্যরাতে এ্যাটাক করে তাঁর বাড়ি। এ্যারেস্ট করে তাঁকে। বঙ্গবন্ধু কিন্তু তার আগেই তখনকার ই-পি-আর অয়্যারলেসে বাংলাদেশ-এর স্বাধীনতা ও মুক্তিযুদ্ধের ঘোষণা পাঠিয়ে দেন। সঙ্গে-সঙ্গেই তা ইথারে-ইথারে ছড়িয়ে পড়ে সমস্ত দেশে।